Októberben a Budapest Airport utasforgalmi növekedése volt a legerősebb Európában

A Liszt Ferenc Nemzetközi Repülőtér utasforgalma 2024 októberében 19,8%-kal haladta meg az előző év azonos hónapjában regisztrált adatot, ezzel az ACI Europe kimutatása alapján a leggyorsabban növekvő európai légikikötő lett. A húsz vizsgált repülőtér közül mindössze hét produkált kétszámjegyű bővülést októberben. Ezzel az emelkedéssel a budapesti repülőtér megelőzte a főbb európai légikikötőket.

A budapesti repülőtéren az idei év első tíz hónapjának mindegyike egyéni csúcsot döntött, így túlszárnyalta a 2019-es rekordév hónapjainak utasszámát is, október végére pedig az összesített utasforgalom meghaladta 2023 tizenkét havi adatát. Idén január és október között Budapestről Londonba, Isztambulba és Milánóba repültek a legtöbben.

A repülőtér-üzemeltető a jövőben is jelentős növekedésre számít; ennek megfelelően a tulajdonosi kör és a vezetőség megkezdte a légikikötő felkészítését a megnövekedett utasforgalomra, és ezzel párhuzamosan a várható fejlesztésekre.

Francois Berisot, a Budapest Airport vezérigazgatója elmondta: „Az ország vonzereje egyre többeket csábít Budapest és Magyarország felfedezésére, ami egyértelműen látszik a repülőtér utasforgalmán. Idén minden hónap egyéni rekordot döntött, és a jövőben is hasonló utasforgalom-növekedésre számítunk. A Budapest Airport tulajdonosai elkötelezettek a repülőtér fejlesztése mellett, amelynek első nagy mérföldköveként jövőre elkészülnek a 3. Terminál részletes tervei, és az építkezés előkészítése is folytatódik. A küszöbönálló fejlesztések garantálják, hogy a Liszt Ferenc Nemzetközi Repülőtér hamarosan új aranykorba lép, és minden eddiginél minőségibb környezetben várja a Magyarországra érkezőket és az innen indulókat.”

Sajtókapcsolat:

* Valentínyi Katalin, kommunikációs és kormányzati kapcsolatok vezérigazgató-helyettes
* Budapest Airport Zrt.
* kommunikacio@bud.hu

Eredeti tartalom: Budapest Airport

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=17774